Škoda viser ny elbil frem for hele verden – i Herning

Når verdens øjne i disse dage er rettet mod Herning og Stockholm i forbindelse med ishockey-VM, har Škoda benyttet lejligheden til at rulle to nye elbiler ud på isen – eller i hvert fald næsten. Den tjekkiske bilproducent har nemlig valgt at præsentere sine opdaterede RS-modeller, Enyaq RS og Enyaq Coupé RS, for allerførste gang netop her.

Begge modeller har fået en teknisk overhaling med forbedret ydeevne og hurtigere opladning. Med to elmotorer og firehjulstræk leverer de 340 hestekræfter, og accelerationen fra 0 til 100 km/t klares på 5,4 sekunder. Rækkevidden er op til 565 kilometer, og batteriet på 84 kWh kan lynlades fra 10 til 80 procent på omkring 26 minutter med op til 185 kW.

Škoda har også haft fokus på køreoplevelsen. Undervognen er sænket, bremserne er større, og der er mulighed for at tilpasse støddæmpningen med op til 15 forskellige indstillinger, hvis man vælger det adaptive chassis. Standardhjulene er 20 tommer, og der kan tilvælges 21 tommer.

Skoda Enyaq Coupe RS og Enyaq RS.

Designmæssigt følger modellerne den seneste Modern Solid-retning fra Škoda, med sorte detaljer og en ny front kaldet “Teck-Deck-Face”. Den iøjnefaldende RS-farve “Mamba Green” går igen både udvendigt og i kabinen, hvor der også er synlige detaljer i limegrønne syninger, sort Suedia og karbon-look. Interiøret kan også opgraderes med en RS Suite-pakke med læder og hvide syninger.

Af udstyr kan nævnes LED Matrix-forlygter, panorama-glastag på coupé-versionen, 13” infotainmentskærm, trådløs opladning, varmepumpe og en række avancerede assistentsystemer. Komfortfunktioner som massage i førersædet og ni airbags er standard.

De danske priser på de to modeller bliver offentliggjort til sommer. Til gengæld ligger det allerede fast, at de bliver omfattet af Škoda Danmarks garanti på fem år eller 150.000 kilometer.

Læs også – Prøvekørt: Skoda Enyaq har smidt tøflerne.

Specifikation | Enyaq RS / Coupé RS
Ydelse | 340 hk / 250 kW (to elmotorer, AWD)
Acceleration 0-100 km/t | 5,4 sekunder
Topfart | 180 km/t
Batterikapacitet | 84 kWh (79 kWh netto)
Rækkevidde (WLTP) | Op til 558 km (RS) / 565 km (Coupé RS)
Ladetid (DC, 10-80%) | Ca. 26 minutter ved 185 kW
Ladetid (AC, 0-100%) | Ca. 8 timer og 30 minutter ved 11 kW
Undervogn | Sportsundervogn (sænket 15 mm foran / 10 mm bag)
Fælge | 20” standard / 21” som tilvalg
Kabine | RS Lounge standard, RS Suite som tilvalg
Infotainment | 13” skærm, navigation, trådløs Apple CarPlay
Sikkerhed | Ni airbags, LED Matrix-forlygter, Travel Assist
Garanti | 5 år / 150.000 km
Pris | Offentliggøres sommeren 2025

Škoda viser ny elbil frem for hele verden – i Herning